# **Čestitka za osebni praznik**

# Govor ob osebnem prazniku/rojstnem dnevu

Še vedno je prisoten običaj, da čestitamo za rojstni dan (ponekod tudi za god). V zasebnem okolju je taka čestitka povsem vsakdanja, celo pričakovana, v poslovnem okolju pa so navade različne. Ponekod gredo osebni prazniki zaposlenih povsem mimo vodstva in celo sodelavcev, marsikje pa še vedno gojijo navado, da slavljencu vsaj čestitajo in mu izkažejo majhno pozornost. Po bontonu zadošča že kakšen lep cvet, šopek. To je ne samo primerno, temveč tudi skladno z vsemi priporočili raznih teorij vodenja, medosebnih odnosov, organizacijske kulture itn. Predvsem pa s takšno čestitko spoštujemo povsem naravna, temeljna načela vzpostavljanja in gojenja dobrih odnosov med ljudmi.

Ob takih priložnostih se pogosto pojavi več zadreg – kdo bo čestital, kaj sploh dati slavljencu, kdaj, kako in kaj reči ...?

Največ težav običajno dela odločitev o tem, kdo in kaj bo rekel slavljencu. Na koncu sodelavci nekoga »porinejo« v vlogo glasnika skupine. Nekje na hodniku se skupinica zbere, potem napol v zadregi in skoraj sramežljivo stopijo do slavljenca, glasnik pa nerodno izreče čestitko, nekako tako:

*»Draga Jožica! Hm, no, hm ... Ja! V imenu vseh nas, no, ja, hm, ti iskreno čestitam za tvoj praznik in ti želim, no, ja, hm, da bi bila še naprej taka, kot si.«*

Seveda največ šteje namen. Ta je največkrat iskren in pozitiven. Gotovo pa se slavljenec počuti še bolje, če v izrečeno čestitko vložimo nekaj več truda. Tudi čestitka je namreč govor. Čeprav kratek, je to še vedno t. i. slavnostni govor.

In, tako mimogrede, mar ni malce hecno, če vam nekdo reče: »Ostani tak, kot si.« Taka misel namiguje, da smo že dosegli vrhunec svojih razvojnih zmogljivosti, torej smo praktično že na koncu svoje poti.

V pripravo čestitke, pa čeprav kratke, se spodobi vložiti malo več truda in domišljije. Razmislimo o človeku, poiščimo nekaj, kar nam je na njem všeč, s čimer izstopa ali prispeva drugim, in uporabimo to v čestitki. Bodimo kreativni, pogumni, a še vedno iskreni. Tak trenutek si bo slavljenec gotovo zapomnil bolj kot čestitko, ki jo kot naučeno, ponavljajočo se frazo ob približno istem času vsako leto posluša od kopice ljudi.

Kdo naj čestita oz. izreče lepo misel? Spodobi se, da je to »najvišji« po rangu (vodja v poslovnem okolju, najstarejši v družini ...), ni pa nujno.

Govor 1 – čestitka:

*V vsakem okolju so ljudje, ki so nam s svojim načinom delovanja lahko za zgled. So ljudje, ki nas enostavno pritegnejo že s svojo energijo in dobro voljo.*

*Draga Jožica,*

*tudi vi ste ena tistih, ki jih vidimo kot svetle lučke. V teh manj prijaznih časih, ko se nam zdi, da je vse skupaj bolj mračno, nam s svojim pozitivnim pogledom na življenje in vedno dobro voljo pomagate, da vidimo življenje bolj svetlo.*

*Veseli smo, da ste del našega kolektiva, in vam za vaš osebni praznik želimo vse najboljše.*

ali

Govor 2 – čestitka:

*Draga Jožica!*

*Vsak dan vas vidimo nasmejano, ne glede na to, kako težavni so izzivi, s katerimi se spopadate. Vsem nam ste v oporo s svojo dobro voljo in pozitivnim pogledom na življenje.*

*Vemo, da se znate veseliti ob vsakem svetlem trenutku, pa naj bo navidezno še tako majhen. Vsakemu od nas znate dati občutek pomembnosti in veljave.*

*Veseli smo, da vas poznamo in da delamo skupaj z vami.*

*Veselimo se z vami in vam želimo vse najboljše!*

Ob zaključku, ob predaji izbrane pozornosti (zadošča šopek cvetja), se izognite morebitnemu opravičevanju, da ste zbrali samo za »to skromno darilce«, da ne veste, ali ji bo všeč, itn.